നിപ വൈറസ് ബാധ: ആശങ്ക അകലുന്നു, നിയന്ത്രണങ്ങളില് ഇളവ്, ജാഗ്രത തുടരണമെന്ന് ആരോഗ്യമന്ത്രി കോഴിക്കോട്: കോഴിക്കോട് ഏര്പ്പെടുത്തിയിരുന്ന നിപ നിയന്ത്രണങ്ങളില് ഇളവ് നല്കാന് തീരുമാനിച്ചതായി ആരോഗ്യമന്ത്രി വീണ ജോര്ജ്. മറ്റ് നിപ വൈറസ് കേസുകളൊന്നും റിപ്പോര്ട്ട് ചെയ്യാത്ത സാഹചര്യത്തിലും ഇന്ക്യുബേഷന് കാലയളവായ 14 ദിവസം കഴിഞ്ഞ സാഹചര്യത്തിലുമാണ് കണ്ടെയ്ന്മെന്റ് വാര്ഡൂകളിലെ നിയന്ത്രണങ്ങളില് ഇളവ് വരുത്താന് തീരുമാനിച്ചത്. അതേസമയം ചാത്തമംഗലം പഞ്ചായത്തിലെ 9ാം വാര്ഡ് കണ്ടെയ്ന്മെന്റ് സോണായി തുടരും. മെഡിക്കല് ബോര്ഡിന്റേയും വിദഗ്ധ സമിതിയുടേയും നിര്ദ്ദേശ പ്രകാരമാണ് ഇളവ് വരുത്താന് തീരുമാനമെടുത്തത്. മറ്റ് പ്രദേശങ്ങളില് കടകള് തുറക്കാനും യാത്ര ചെയ്യാനും കഴിയും. രോഗ ലക്ഷണമുള്ളവര് നിര്ബന്ധമായും വീടുകളില് കഴിയണം. നിയന്ത്രണങ്ങളില് ഇളവ് വരുത്തിയെങ്കിലും ജാഗ്രത തുടരണം. എന്തെങ്കിലും പ്രശ്നങ്ങള് ഉണ്ടെങ്കില് ഉടന് തന്നെ ആരോഗ്യ പ്രവര്ത്തകരെ വിവരം അറിയിക്കണമെന്നും ഇതുസംബന്ധിച്ച ഉത്തരവ് കളക്ടര് പുറത്തിറക്കുന്നതാണെന്നും മന്ത്രി വ്യക്തമാക്കി. നിപ സമ്ബര്ക്ക പട്ടികയിലുള്ള മൂന്ന് പേരുടെ പരിശോധനാ ഫലം കൂടി നെഗറ്റീവ് ആയി. എന്ഐവി പൂനെയിലാണ് പരിശോധന നടത്തിയത്. ഇതോടെ 143 പേരുടെ സാമ്ബിളുകളാണ് നെഗറ്റീവ് ആയത്. കണ്ടെയ്ന്മെന്റ് സോണില് നിര്ത്തിവെച്ച വാക്സിനേഷന് ബുധനാഴ്ച്ച മുതല് പുനരാരംഭിക്കും. ഇനി വാക്സിനെടുക്കാന് ബാക്കിയുള്ളവരെ കണ്ടെത്തി ആക്ഷന് പ്ലാനോടെയാണ് വാകിസിനേഷന് നടത്തുക. രോഗലക്ഷണങ്ങള് ഉള്ളവര് ഒരു കാരണവശാലും വാക്സിനെടുക്കാന് പോകരുതെന്നും ആരോഗ്യ മന്ത്രി പറഞ്ഞു.